Cockerspanieli

**Cockerspanieli** () on englantilainen koirarotu, joka kuuluu FCI:n (Fédération Cynologique Internationale) luokituksen mukaan ryhmään 8 (noutajat, ylösajavat koirat ja vesikoirat) ja alaryhmään ylösajavat koirat. Se oli vuonna 2025 Suomen seitsemänneksi rekisteröidyin rotu oltuaan vuonna 1972 kolmanneksi rekisteröidyin. Vuosina 2020–2025 Suomessa syntyi noin 700–800 cockerspanielin pentua vuosittain.

Joskus rotua kutsutaan englannin kielessä "englannincockerspanieliksi", jotta sitä ei sotkettaisi amerikancockerspanieliin. Cockerspanieli rotuna jakautuu näyttely- ja käyttölinjoihin. Linjojen jakautuminen johtuu erilaisista painotuksista jalostuksessa. Näyttelylinjaisten jalostuksessa painotetaan enemmän ulkomuotoa ja käyttölinjaisten jalostuksessa käyttöominaisuuksia. Valtaosa cockerspanieleista Suomessa on näyttelylinjaisia.

## Ulkonäkö

Cockerspanieli on pienikokoinen ja sopusuhtainen. Koiran silmien tulisi olla tumman väriset ja korvien alas sijoittuneet. Cockerspanielin häntä on perinteisesti typistetty, mutta Suomessa ja monissa muissa Euroopan maissa hännän typistäminen on nykyisin kielletty.

Cockerspanielin väreissä karkea jako tehdään yksiväristen ja kirjavien cockereiden kesken. Yksiväriset voivat olla joko punaisia (sävyt ja värin syvyys vaihtelee), mustia tai maksanruskeita. Yksivärisillä sallitaan vain pieni valkoinen merkki rinnassa. Yksivärisiin kuuluvat myös tan-merkkejä kantavat cockerit. Black & tanilla on musta turkki punaisin merkein ja liver tanilla ruskea turkki punaisin merkein.

Kirjavia ovat sekä puhtaasti kaksiväriset (mustavalkoinen, liver-valkoinen ja punavalkoinen) että roanit (blue roan, orange roan, lemon roan, liver roan), joissa vaaleaan (esimerkiksi valkoiseen) turkin osaan on sekoittunut tummaa (esimerkiksi mustaa tai punaista). Kirjavissa tan-värinä löytyy blue roan tan. Turkiltaan valkopohjaista cockeria, jolla on sekä mustia että punaisia laikkuja, kutsutaan nimellä tricolor. 

## Luonne ja käyttäytyminen

Cockerspanieli on rohkea ja sen luonteenpiirteisiin kuuluu älykkyyden sekä valppauden ilmaiseminen kasvojen ilmeillä. Rodusta pidetään sen ystävällisen, uskollisen, leikkisän ja hellän luonteen ansiosta. Koirat ovat helppoja kouluttaa ja hyviä koko perheen lemmikkejä. Hyvin harvoilla cockereilla on luonnevikoja; vuonna 2002 tehdyssä 487 koiran tutkimuksessa vain prosentti koirista oli aggressiivisia ihmisille ja kaksi prosenttia aggressiivisia muille koirille.

## Alkuperä

Spanielin sukuisia koiria on käytetty Euroopassa metsästyksessä jo tuhat vuotta sitten. Keltit tai irlantilaiset veivät näitä koiria Britteinsaarille. Erot rotujen välille syntyivät metsästettävien lajien mukaan: lehtokurpan () metsästyksessä hyviä yksilöitä alettiin kutsua "cockingspanieleiksi".
Kielentutkijat ovat löytäneet spanieliksi tulkitun sanan 1300-luvulta peräisin olevasta lakitekstistä. Ensimmäisen kerran itse sana "spanieli" esiintyy 1320-luvulta peräisin olevassa runossa. Lintukoiria käsittelevässä, 1790-luvulla ilmestyneessä kirjassa mainitaan ensimmäisen kerran sana "cocker". Omaksi rodukseen cockeri erotettiin virallisesti vasta vuonna 1901. Suomeen ensimmäiset cockerit tulivat 1930-luvulla, ja 1950-luvusta lähtien se on ollut jatkuvasti yksi suosituimmista koiraroduista Suomessa.http://www.spanieliliitto.fi/cockerspanieli/yleisesittely.htm 

## Käyttötarkoitus
Nykyisin cockerspanieli on suosittu seurakoira ja sen kanssa voi harrastaa tottelevaisuuskoulutusta (toko) tai agilitya, jäljestää tai metsästää. Cockeri on myös hurmaava ja tyylikäs näyttelykoira. Erinomaisen hajuaistinsa vuoksi cockereita on koulutettu myös haavoittuneen hirven jäljestykseen, rauniokoiraksi ja tullille huumekoiraksi. 

## Terveys
Cockerspanielin keskimääräinen elinikä on 10 vuotta. Yleisimmät kuolinsyyt ovat vanhuus, maksan- ja ruoansulatuskanavan sairaudet, sydänsairaudet ja kasvainsairaudet. Cockerspanielin yleisimpiä terveysongelmia ovat lonkkaniveldysplasia, muutamat silmäsairaudet, selkäsairaudet, atopia, allergiat ja korvatulehdukset.

Noin 76 %:lla rodun edustajista on terveet lonkat (Suomen Kennelliiton arvosteluasteikon arvosanat A ja B), kun taas kohtalaista ja vaikeaa lonkkaniveldysplasiaa (arvosanat D ja E) esiintyy vain 5 %:lla rodun edustajista. Erilaisista silmäsairauksista rodulle tavallisimpia ovat kuivasilmäisyys, ylimääräiset ripset (distichiasis), kaihi, puutteellinen kyynelkanavan aukko sekä silmäluomen ulospäin ja sisäänpäin kiertyminen (ektropion ja entropion). Rodun PEVISA-ohjelmassa on pakollinen lonkkakuvauslausunto sekä silmätarkastuslausunto. Silmätarkastuslausunto ei saa olla astutushetkellä 24 kuukautta vanhempi.

Viime vuosina rodun selän terveys on alkanut herättää enemmän huomiota, sillä cockerspanieli on kondrodystrofinen koirarotu. Retrogeeni 2-FGF4 (CDDY) aiheuttaa välilevyjen varhaista rappeutumista, mikä tekee niistä alttiita vaurioille. Pitkälle edennyt rappeutuminen johtaa välilevyjen kalkkeutumiseen, joita voidaan nähdä rötgenkuvista. Tämä retrogeeni nostaa välilevysairauden riskin jopa 5–15 -kertaiseksi. Välilevyntyrä voi vaatia leikkaushoidon ja pahimmissa tapauksissa se voi johtaa eutanasiaan. Periytyminen on vallitsevaa, joten välilevysairauden riski kasvaa jo yhden geenikopion myötä. Valtaosa cockerspanieleista on homotsygootteja eli kantaa kahta kopiota 12-FGF4 retrogeenistä.

Rodun edustajat ovat alttiita sairastumaan korvatulehduksiin isojen luppakorviensa takia ja lisäksi rodun edustajilla esiintyy keskimääräistä enemmän atopiaa ja allergiaa. Atopiaan saattaa liittyä toistuvia tulehduksia korvissa, tassuissa ja huulipoimuissa. Cockerspanielilla on myös muita koirarotuja suurempi riski sairastua kilpirauhasen vajaatoimintaan ja Addisonin tautiin.

Yleisellä tasolla sisäsiittoisuus lisää sairastavuutta ja heikentää rodun elinvoimaa. Cockerspanielit ovat yhtä sisäsiittoisia koirarotuja kuin muutkin. Geenitutkimuksessa vähiten sisäsiittoisen koirarodun sisäsiittoisuusluku oli hieman alle 10 %. Täysin eri sukulinjoista peräisin olevien serkusten jälkeläisen sisäsiittoisuusluku on 6,25 % ja täyssisarusten jälkeläisellä luku on vastaavasti 25 %, mikä on melkein sama, mitä keskimääräisellä koirarodulla on havaittu geenitutkimuksissa. Cockerspanielin jälkeläisen luku on geenitutkimuksissa ollut 28 %.

## Katso myös
*Amerikancockerspanieli
*Englanninspringerspanieli
*Walesinspringerspanieli
*Fieldspanieli

## Lähteet

* KoiraNet-jalostustietojärjestelmä
* Cockerspanielit ry

### Viitteet

## Kirjallisuutta

*Roettger, Anthony: *Urban Gun Dogs: Training Flushing Dogs for Home and Field* (The Writer's Collective, 2004) 
*Fergus, Charles: *Gun Dog Breeds, A Guide to Spaniels, Retrievers, and Pointing Dogs* (The Lyons Press, 2002) 

## Aiheesta muualla

*Suomen Kennelliiton rotumääritelmä
*Kolehouse,Bobbie: Dusting off History to Look at Cocker Hunting Tradion (Part I) 
*Kolehouse, Bobbie: Dusting off History to Look at Cocker Hunting Tradion (Part II) 
*Thoms,Jerry: Pocket Rockets (Gun Dog Magazine December, 2002)  
*Thoms,Jerry: Emma is a Gun Dog(Cocker Size) (Gun Dog Magazine)  
*Sekalaista tietoa 
*Hieman rodun historiaa 
*Erilaisia cockerspanielin turkinvärivaihtoehtoja  
*English Cocker Spaniels